
Bucureşti
Comunicat de presă
Militanţii Partidului Socialist European (PES activists România) atrag atenţia asupra cheltuielilor inutile ale Institutului Naţional de Administraţie
PES activists România solicită organelor abilitate să verifice cheltuielile recente ale Institutului Naţional de Administraţie.


Recent acest organism de Stat a cheltuit mai multe sume pentru promovarea INA, fonduri nejustificabile prin demersul lor ţinând cont de faptul că această instituţie pregăteşte funcţionarii publici şi oferă în cel mai bun caz o pregătire post-universitară neadaptată publicului vizat prin campania de publicitate. 
De asemenea materialele de promovare posedă o conotaţie politică evidentă.


Un exemplu este dat de recentele afişe vizibile în mai toată capitala, şi nu numai, în care pe culorile galben-albastre liberale sunt afişate atât poza directorului general liberal cât şi un slogan similar celui pe care PNL îl va promova în campania pentru alegerile locale – mai exact ideea unei administraţii noi.

Militanţii Partidului Socialist European – PES activists România regretă această politizare excesivă a sectorului public din România şi personificare în interes personal a unei instituţii create după model european pentru a servi cetăţenilor şi funcţionarilor din România.   

